Ma sterf ook in ongeluk wat ses eis(Foto verskaf deur ER24) Ses mense is Vrydagaand dood in ŉ trompop ongeluk tussen twee motors op die N1, sowat 40 km buite Polokwane. Ross Campbell, woordvoerder van ER24, sê twee mense, ŉ pa en ŉ seun, het die ongeluk oorleef. Hulle het onderskeidelik kritieke en ernstige beserings opgedoen. “ER24-paramedici was omstreeks 22:30 op die toneel saam met ander privaat dienste, die brandweer en die polisie. Al die manlike insittendes in ŉ Volkswagen Golf het noodlottige beserings opgedoen,” het Campbell gesê. Een van die mans is uit die motor geslinger, maar die ander insittendes was steeds in die wrak vasgekeer. “Hulle het nie enige tekens van lewe getoon nie en is op die toneel dood verklaar.” Die tweede voertuig was ŉ Mazda-dubbelkajuitbakkie. ŉ Volwasse vrou, die vrou van die man wat kritieke beserings opgedoen het, is ook op die toneel dood verklaar. Die pa, in sy vroeë 30’s, het kritieke beserings opgedoen en ŉ kind het ernstige beserings opgedoen. Albei is na Botlokwa-hospitaal geneem vir verdere behandeling. Maroela Media het vroeër berig Tidimalo Chuene, woordvoerder van die departement van vervoer en gemeenskapsveiligheid, het gesê bestuurder-uitputting was die moontlike oorsaak van die ongeluk. Die bestuurder van die Golf het beheer verloor oor die motor en die bakkie reg van voor getref.